от конкретен оператор на въздухоплавателно средство, следва да представлява ключов елемент на системата, която се въвежда с настоящия регламент. Следва да се изискват редовни актуализации на плана, както в отговор на констатации на проверяващия орган, така и по собствена инициатива на оператора или оператора на въздухоплавателно средство. Основната отговорност за прилагането на методиката за мониторинг, части от която се определят с процедурите, изисквани съгласно настоящия регламент, следва да се носи от оператора или оператора на въздухоплавателно средство.
 (8)
 Тъй като планът за мониторинг представлява основният елемент на правилата за мониторинг и докладване, всяка значителна промяна в него следва да бъде предмет на одобрение от страна на компетентния орган. За да се намали административната тежест за компетентните органи и операторите обаче, определени видове промени в плана не следва да се считат за съществени и следователно не следва да изискват официално одобрение.
 (9)
 Необходимо е да бъдат установени основни методики за мониторинг, с цел да се сведе до минимум натоварването за операторите и операторите на въздухоплавателни средства и да се улесни ефективният мониторинг и докладване на емисиите на парникови газове съгласно Директива 2003/87/ЕО. Тези методики следва да включват основни изчислителни и измервателни методики. Изчислителните методики следва да се състоят от стандартна методика и методика на база масов баланс. Следва да бъде възможно комбинирането на измервателни методики, стандартна изчислителна методика и методика на база масов баланс в една и съща инсталация, стига операторът да гарантира, че няма пропуски, нито двойно отчитане.
 (10)
 С цел да се сведе до минимум натоварването за операторите и операторите на въздухоплавателни средства, следва да се предвиди опростяване на изискването за оценка на неопределеността, без това да води до намаляване на точността. Значително намалените изисквания за оценка на неопределеността следва да се прилагат в случаите, когато измервателните уреди се използват при съответстващи на техния тип условия, по-специално когато тези уреди са подложени на национален нормативен метрологичен контрол.
 (11)
 Необходимо е да бъдат определени изчислителни коефициенти, които могат да бъдат или възприети коефициенти, или да се определят чрез лабораторен анализ. При изискванията по отношение на аналитичното определяне следва да се запази предпочитанието за използване на лаборатории, акредитирани в съответствие с хармонизирания стандарт „Общи изисквания относно компетентността на лабораториите за изпитване и калибриране“ (EN ISO/IEC 17025) за съответните методи за лабораторен анализ, както и да се предвидят изисквания за доказването на надеждна еквивалентност в случаите на ползване на неакредитирани лаборатории, включително в съответствие с хармонизирания стандарт „Системи за управление на качеството. Изисквания“ (EN ISO/IEC 9001) или други съответни сертифицирани системи за управление на качеството.
 (12)
 Следва да се установи прозрачна и последователна методика за определяне на неоправдани разходи.
 (13)
 Следва да бъде установена допълнителна равностойност между изчислителните методики и измервателните методики. Това ще изисква по-добро съгласуване на изискваните нива. При определяне на фракцията на биомасата на CO2, когато се използват системи за непрекъснато измерване на емисиите (CEMS), следва да се взема под внимание технологичният напредък. Поради това следва да се въведат по-гъвкави правила за определяне на фракцията на биомасата, по-специално такива, които позволяват използването на методи, различни от подходите на база